པུང་ཆོམས་ལ་བགེགས་དཔུང་ཐམས་ཅད་ཤིགས། དམག་དཔུང་བསྐྱེད་ལ་རུ་མཚོན་འཕྱོར་ཅིག སངས་རྒྱས་ཀྱི་བསྟན་པ་སྲུངས་ཤིག དཀོན་མཆོག་གི་དབུ་འཕང་ཆེན་པོ་བསྟོད་ཅིག གཞན་ཡང་སྤོ་ལ་དར་འཕྱོར་ལ། ཁྲོམ་དུ་དུང་བུས་ཤིག གཏམ་ངན་རྒྱུན་ཆོད་ལ། སྙན་གྲགས་འཇིག་རྟེན་དུ་སྒྲོགས་ཤིག དམ་ཆོས་མི་ནུབ་པའི་རྒྱལ་མཚན་ནམ་མཁའ་ལ་འཕྱོར་ལ། མཐོ་རིས་དང་ཐར་པ་དང་། བྱང་ཆུབ་སྒྲུབ་པའི་མགོན་གྲོགས་མཛོད་ཅིག སྐྱབས་དང་དཔུང་གཉེན་དང་རྟེན་དང་བརླིང་མཛོད་ཅིག བདག་ཅག་གིས་ཇི་ལྟར་བསྒོ་བ་བཞིན་བཅོལ་པའི་ཕྲིན་ལས་ཐམས་ཅད་མྱུར་དུ་སྒྲུབས་ཤིག ཅེས་འཁོར་བཅས་དྲིལ་བའི་སྔགས་རྣམས་རོལ་ཆེན་དང་བཅས་པས་གསོལ་ཁ་གསུམ་པ་བསྟབས། སླར་ཡང་དེ་འདྲ་བ་ཚར་གཉིས་ཏེ་ཡོངས་དྲིལ་ཚར་གསུམ་རྫོགས་པ་དང་། དེ་དག་གི་ལྷག་མ་ལུས་པ་རྣམས་ཀྱང་བསྟབས། དེ་ནས་མངའ་གསོལ་དཔངས་བསྟོད་རྒྱས་པར་བྱ་བ་ནི། རོལ་དབྱངས་དང་བཅས་པས།
ཁོ་བོས་བརྩམས་པའི་མངའ་གསོལ་ནི།༈་་་་་
ཀྱཻ་ཧྲཱིཿལས་བྱུང་བའི་མགོན་པོ་ནི། །སྐུ་མདོག་པདྨ་རཱ་གའི་མདོག །འགྲོ་ལ་རྗེས་བརྩེར་མངའ་གསོལ་ལོ། །སྐུ་ལ་བསེ་ཁྲབ་དམར་པོ་གསོལ། །སངས་རྒྱས་བསྟན་སྲུང་མངའ་གསོལ་ལོ། །དབུ་ལ་བསེ་རྨོག་འོད་ལྡན་འགྱེངས། །བསྟན་འཛིན་དགྲ་ལྷར་མངའ་གསོལ་ལོ། །ཕྱག་གཡས་བེ་ཅོན་ཀླད་ལ་བསྐོར། །དཀར་ཕྱོགས་དམག་དཔོན༞ །རེས་འགའ་མདུང་དམར་ཕྱོགས་བཅུར་འཕྱར། །སྙན་གྲགས་ཆེན་པོར་མངའ༞ །ཕྱག་གཡོན་བཙན་ཞགས་ཐུགས་ཀར་འཛིན། །དམ་ཉམས་སྲོག་གཅོད་མངའ༞ །རིན་ཆེན་སྣ་ཚོགས་རྒྱན་གྱིས་སྤྲས། །རྒྱས་པའི་ལས་མཛད་མངའ༞ །ཐོད་སྐམ་ལྔ་ཡིས་དབུ་ལ་བརྒྱན། །དུག་ལྔ་རྣམ་དག་མངའ༞ །ཐོད་རློན་ལྔ་བཅུའི་དོ་ཤལ་འཕྱང་། །ལོག་འདྲེན་གཤེད་མར་མངའ༞ །འཇིགས་པའི་མེ་དཔུང་ཕྱོགས་བཅུར་འཕྲོ། །བགེགས་འཇོམས་དཔའ་བོར་མངའ༞ །སྤྲུལ་པའི་ཕོ་ཉ་ལས་ལ་འགྱེད། །ཕྲིན་ལས་མངའ་བདག་མངའ༞ །སྒེག་ཅིང་དཔའ་ལ་མི་སྡུག་པས། །ཁྱོད་སྐུ་ལྷམ་མེར་མངའ༞ །རྒོད་ཅིང་དྲག་ཤུལ་འཇིགས་རུང་སྒྲས། །ཁྱོད་གསུང་ལྷང་ངེར་མངའ༞ །སྙིང་རྗེ་རྔམ་དང་ཞི་བ་ཡིས། །ཁྱོད་ཐུགས་ལྷན་ནེར་མངའ༞ །ཐབས་མཁས་ཐུགས་རྗེའི་སྤྱོད་པ་ཅན། །གདུལ་བྱའི་འདྲེན་པར་མངའ་གསོལ་ལོ།
༈་་་་་འདི་ཡན་ཁོ་བོས་བརྩམས།
།ཧཱུྃ་གསང་བ་ཆེན་པོའི་གནས་མཆོག་འདིར། །ཤ་ཁྲག་གཏོར་མ་རི་ལྟར་སྤུངས། །ཛ་གད་བདུད་རྩིའི་རྒྱ་མཚོར་འཁྱིལ། །དྲི་བསུར་ངད་པ་སྤྲིན་ལྟར་གཏིབས། །འདོད་དགུ་སྣ་ཚོགས་ཆར་ལྟར་འབབ། །ཏིང་འཛིན་སྔགས་རྒྱས་བྱིན་བརླབས་ནས། །སྔར་བཅོལ་གཏང་རག་འདི་འབུལ་ལོ། །ད་བཅོལ་ཞུ་སྐྱེམས་འདི་འདྲེན་ནོ། །བཞེས་ཤིག་རོལ་ཅིག་དགོངས་པར་མཛོད། །མཆོད་ནི་དམ་རྫས་གཏོར་མས་མཆོད། །གསོལ་ནི་སྤྱན་གཟིགས་མཆོད་པས་གསོལ། །རྟེན་ནི་རུ་མཚོན་རྟག་ལ་བརྟེན། །འབོད་ནི་དུང་ཆེན་གླིང་བུས་འབོད། །བསྐང་ནི་མཐུན་པའི་རྫས་ཀྱིས་སྐོངས། །རྦད་དོ་སྡང་བྱེད་དགྲ་ལ་རྦད། །བསྐུལ་ལོ་དྲག་པོའི་ལས་ལ་བསྐུལ། །ཆས་སོ་དཔའ་བོ་དམག་ལ་ཆོས། །བསྟེན་ནོ་མགོན་པོ་རྒྱང་མ་རིང་། །བསྐུལ་ལོ་མགོན་པོ་ཕྲག་མ་དོག །གཡབ་བོ་མགོན་པོ་སྤྱན་མ་རྟུལ། །འབོད་དོ་མགོན་པོ་སྙན་མ་སྲ། །གསོལ་ལོ་མགོན་པོ་ཐུགས་མ་རིང་། །གཏད་དོ་མགོན་པོ་མཐུ་མ་ཆུང་། །བསྐུལ་ལོ་མགོན་པོ་རྩལ་མ་ཞན། །དམ་ཅན་བསྟན་སྲུང་རྒྱ་མཚོའི་ཚོགས། །དམ་བཅས་ཞལ་བཞེས་མཛད་པ་རྣམས། །མཐུ་དང་ལྡན་པར་མངའ་གསོལ་ལོ། །སངས་རྒྱས་བསྟན་པ་བུ་བཞིན་སྐྱོངས། །རྩལ་དང་ལྡན་པར་མངའ་གསོལ་ལོ། །བསྟན་འཛིན་སྐྱེས་བུའི་དབུ་འཕང་བསྟོད། །ཤ་ལ་སྲེད་པར་མངའ་གསོལ་ལོ། །དགྲ་བོའི་ཤ་ལ་ཧབས་སེ་ཧབས། །ཁྲག་ལ་རྔམས་པར་མངའ་གསོལ་ལོ། །དགྲ་བོའི་ཁྲག་ལ་ཧུབས་སེ་ཧུབས། །སྲོག་ལ་དབང་བར་མངའ་གསོལ་ལོ། །དགྲ་སྲོག་ད་ལྟ་ཆོད་ལ་ཤོག །དམག་དཔོན་ཆེན་པོར་མངའ་གསོལ་ལོ། །སྡེ་བརྒྱད་དམག་དཔུང་དགྲ་ལ་དྲོངས། །བསྟན་སྲུང་ཆེན་པོར་མངའ་གསོལ་ལོ། །བསྟན་ལ་གནོད་བྱེད་རྡུལ་དུ་རློག །ཆོས་སྐྱོང་ཆེན་པོར་མངའ་གསོལ་ལོ། །ཆོས་འཁོར་དར་ཞིང་རྒྱས་པར་མཛོད། །རིག་འཛིན་སྲུང་མར་མངའ་གསོལ་ལོ། །གསང་སྔགས་མཐུ་དང་ནུས་པ་བསྐྱེད། །རྣལ་འབྱོར་དགྲ་ལྷར་མངའ་གསོལ་ལོ། །བཅོལ་པའི་ལས་རྣམས་མྱུར་དུ་སྒྲུབས། །ཞི་བའི་ལས་ལ་མངའ་གསོལ་ལོ། །ནད་གདོན་བར་ཆད་ཞི་བར་མཛོད། །རྒྱས་པའི་ལས་ལ་མངའ་གསོལ་ལོ། །ཚེ་དང་བསོད་རྣམས་རྒྱས་པར་སྤེལ། །དབང་གི་ལས་ལ་མངའ་གསོལ་ལོ། །ཁམས་གསུམ་ཐམས་ཅད་དབང་དུ་བསྡུས། །དྲག་པོའི་ལས་ལ་མངའ་གསོལ་ལོ། །བསྟན་ལ་གནོད་ཅིང་སྡང་བ་དང་། །བླ་མར་བརྙས་ཤིང་སེམས་ཅན་འཚེ། །བསྒྲལ་བའི་ཞིང་བཅུར་གྱུར་པ་ཡི། །དགྲ་བོ་དམ་ཉམས་ལས་ངན་འདི། །ད་ལྟ་བསྒྲལ་བའི་དུས་ལ་བབས། །དྲག་པོའི་མཚོན་ཆ་ཆར་ལྟར་ཕོབས། །འཇིགས་པའི་ང་རོ་འབྲུག་ལྟར་སྒྲོགས། །ཤ་ཁྲག་རུས་པ་ཚོགས་སུ་རོལ། །དོན་སྙིང་སྣ་ལྔ་ཞལ་དུ་གསོལ། །ཡན་ལག་མགོ་ཆོད་རྒྱན་དུ་གྱིས། །སྐྱོབ་པའི་ལྷ་དང་མྱུར་དུ་ཕྱེས། །སྔོན་ཚེ་རྒྱལ་བའི་བཀའ་མ་བཅག །བླ་མ་བརྒྱུད་པའི་དམ་མ་གཡེལ། རྣལ་འབྱོར་བདག་གི་ངག་མ་བཅག །དུས་ལ་བབས་སོ་སྲུང་མའི་ཚོགས། །ཁམས་གསུམ་དགྲ་བོའི་སྲོག་དབུགས་ལ། །དབང་ཞིང་རྔམས་པར་མངའ་གསོལ་ལོ།
༈་་་་་འདི་བར་བདག་ཆེན་གྲགས་བློ་བའི་མཛད་པའི་གུར་མགོན་མངའ་གསོལ་ལོ།
།ཞེས་བརྗོད།

དེ་ནས་གཟུངས་ཐག་རྣམས་བཀྲོལ། ཁྲག་ཆང་འཐོར་བ་ལ་བརྩོན་པས། མདུན་གྱི་སྲུང་མ་རྣམས་ལས་ཕོ་ཉ་ལས་མཁན་སྟོང་གསུམ་ཁྱབ་པར་འཕྲོས་ནས། ཞི་རྒྱས་དབང་དྲག་གི་ལས་ཐམས་ཅད་ཐོགས་མེད་དུ་སྒྲུབས་ཅིང་། ཁྱད་པར་དགྲ་བགེགས་ལོག་འདྲེན་ཐམས་ཅད་ཚར་བཅད། ཤ་ཁྲག་རུས་པ་སོགས་རྗེས་མེད་དུ་བཞེས། རྣམ་ཤེས་ཆོས་ཀྱི་དབྱིངས་སུ་དྲངས་པར་བསམས་ལ། ཧཱུྃ་གཞན་ཡང་ཁྱེད་ལ་ཕྲིན་ལས་བཅོལ་བ་ནི། །བསྟན་པའི་རུ་ཏྲ་ལས་ངན་སྡིག་ཅན་རྣམས། །སྐད་ཅིག་ཙམ་ལ་ཐལ་བར་མ་རློག་ན། །རྒྱལ་པོ་ཆེན་པོ་ཁྱེད་ལ་མཐུ་མེད་དམ། །དམ་ཅན་སྲུང་མ་ཁྱེད་ལ་རྩལ་མེད་དམ། །ང་ལ་ལྷ་མེད་ལྷ་ལ་མཐུ་མེད་ཟེར། །ཁྱེད་ཀྱང་སྔོན་གྱི་དམ་ལས་མི་འདས་སམ། །དེ་བས་སྔོན་གྱི་དམ་ཚིག་བརྩེར་དགོངས་ལ། །བསྟན་པའི་གཤེད་མ་འདུལ་བའི་དུས་ལ་བབས། །བསྟན་པའི་སྒྲོན་མེ་ལོ་ཆེན་ཁུ་དབོན་གྱིས། །ཁྱེད་ཀྱི་སྐུ་གསུང་ཐུགས་ཀྱི་རྟེན་བཙུགས་ནས། །སྙིགས་དུས་འགྲོ་བའི་མགོན་དུ་ཁྱེད་བསྔགས་པས། །བསྟན་པ་ཕྱོགས་བཅུར་སྤེལ་བའི་དུས་ལ་བབས།
༈་་་་་འདི་བར་གསང་ཕུ་དོན་གྲུབ་ལེགས་བཟང་གིས་སོ།
།ཞེས་བརྗོད། དེ་ནས་མགོན་པོ་འཁོར་བཅས་འོད་དུ་ཞུ་བ་ལས་བྱུང་བའི་རུ་མཚོན་གཟི་བརྗིད་ནུས་པ་ཕུན་སུམ་ཚོགས་པ་དང་ལྡན་པ་འཕྱར་བ་དང་། ཕྱོགས་སུ་གདེངས་པ་ཙམ་གྱིས་ལོག་འདྲེན་ཐམས་ཅད་ཚར་གཅོད་པའི་ནུས་ལྡན་དུ་གྱུར། ཞེས་བརྗོད། དེ་ལྟ་བུའི་རུ་མཚོན་དེ་ཉིད་མདུན་གྱི་མགོན་པོ་འཁོར་བཅས་སོགས་ལ་རྟེན་དུ་འབུལ་བའི་ཚིག་འདི་བརྗོད་དོ། །ཧཱུྃ་དཔལ་ལྡན་རྩ་བརྒྱུད་བླ་མ་དང་། །ཡི་དམ་རྒྱུད་སྡེ་བཞི་ཡི་ལྷ། །དམ་ཅན་ཆོས་སྐྱོང་སྲུང་མའི་ཚོགས། །ལྷ་སྲིན་དྲེགས་པའི་འཁོར་བཅས་དགོངས། །དཔལ་ལྡན་མགོན་པོ་བསེ་ཁྲབ་ཅན། །སྐུ་ཡི་སྤྲུལ་པ་ཀླུ་བཙན་དང་། །གསུང་གི་སྤྲུལ་པ་བཙན་རྒྱལ་དང་། །ཐུགས་ཀྱི་སྤྲུལ་པ་ལྷ་སྲུང་དང་། །ཡོན་ཏན་སྤྲུལ་པ་གཏེར་སྲུང་དང་། །འཕྲིན་ལས་སྤྲུལ་པ་དམག་དཔོན་དང་། །རྗེ་ཡི་སྤྲུལ་པ་གཟི་བརྗིད་ཅན། །སྡེ་བརྒྱད་བཤན་པར་བཅས་པ་ཀུན། །བདག་ལ་བརྩེར་དགོངས་རྟེན་ལ་བཞུགས། །དུར་ཁྲོད་འབར་བའི་རོ་ཐང་འདིར། །ཁྲག་མཚོ་འཁྱིལ་བའི་རླ་ཀློང་ལྗོངས། །དམ་ཉམས་བཾ་ཆེན་བསྒྱེལ་བའི་ཁྲིར། །བརྟན་པར་བཙུགས་པའི་རུ་མཚོན་མདུང་། །དཔག་བསམ་ལྗོན་པའི་སྲོག་ཤིང་རྩེར། །རྣོ་དབལ་གྲི་ལྕགས་མདུང་སོ་ལ། །དུག་ཁྲག་སྔགས་རྒོད་ངར་དང་ལྡན། །ལྷབ་ལྷབ་འབར་བའི་མེ་འོད་ཅན། །གཡག་རྒོད་རོག་པོའི་རྔ་གཡབ་ཀྱི། །ཞོལ་ཆེན་སྤྲིན་ནག་ལྟ་བུར་གཏིབས། །དར་ནག་བ་དན་འཕན་རྩེ་གསུམ། །རླུང་གིས་བསྐྱོད་པས་འཕུར་ལྡིང་གཡོ། །སྐུ་རྟེན་རོ་རས་ཙ་ཀ་ལི། །གསུང་རྟེན་སྲོག་འཁོར་གསང་བའི་སྔགས། །ཐུགས་རྟེན་གསལ་བའི་མེ་ལོང་དང་། །ཡོན་ཏན་རྟེན་དུ་ཉེར་ལྔའི་རྫས། །ཕྲིན་ལས་རྟེན་དུ་དར་རས་འཕན། །བསེ་ལྕགས་ཤིང་བྱང་དམ་ཉམས་ཀྱི། །མགོ་ལག་འགྲོན་བུའི་ལན་ཚར་ཅན། །དྲིལ་བུ་གཡེར་ཀ་སིལ་སིལ་འཁྲོལ། །ཕུན་ཚོགས་རྒྱུ་ལས་ལེགས་གྲུབ་ཅིང་། །ཏིང་འཛིན་སྔགས་རྒྱས་བྱིན་བརླབས་པའི། །ཐུག་ཆེན་འབར་བ་དྲག་པོའི་རྟེན། །རྟེན་མཆོག་རུ་མཚོན་རྒྱལ་མཚན་འདི། །བླ་མ་ཡི་དམ་དཀྱིལ་འཁོར་ལྷ། །བཞུགས་པའི་ཕོ་བྲང་ཆེན་པོར་འཛུགས། །བྱིན་རླབས་ཐུགས་རྗེའི་སྤྲིན་སྔོན་ལས། །དངོས་གྲུབ་ཆར་རྒྱུན་དུས་འདིར་ཕོབ། །དམ་ཅན་སྲུང་མ་རྒྱ་མཚོའི་ཚོགས། །འདུ་བའི་གནས་དང་རྟེན་དུ་འཛུགས། །པདྨོའི་མཚོ་ལ་ངང་པ་ལྟར། །འབྲལ་མེད་འདུས་ནས་ལས་ཀུན་སྒྲུབས། །དྲེགས་བྱེད་དམག་དཔོན་རུ་མཚོན་མཆོག །གཡུལ་ལས་རྒྱལ་བའི་རྟེན་དུ་འཛུགས། །བསྟན་དང་རྣལ་འབྱོར་བདག་ཅག་ལ། །སྡང་བྱེད་དགྲ་བགེགས་རྡུལ་དུ་རློག །རྣལ་འབྱོར་བདག་ཅག་ཡོན་མཆོད་ཀྱི། །སྲོག་ཤིང་ཚེ་ཡི་རྟེན་དུ་འཛུགས། །མི་ནོར་ཚེ་དང་ལེགས་ཚོགས་ཀུན། །རབ་ཏུ་རྒྱས་ཤིང་བརྟན་པར་མཛོད། །དེ་ལྟར་རུ་མཚོན་རྒྱལ་མཚན་འདི། །སྔར་བཅོལ་ལེགས་པའི་རྟེན་དུ་འཛུགས། །ད་བཅོལ་ཞུ་བའི་རྟེན་དུ་འཛུགས། །བསམ་དོན་འགྲུབ་པའི་རྟེན་དུ་འཛུགས། །བླ་མ་དཀོན་མཆོག་ཡི་དམ་ལྷ། །དམ་ཅན་ཆོས་སྐྱོང་སྲུང་མའི་ཚོགས། །སྣང་སྲིད་དྲེགས་བྱེད་གཞི་བདག་རྣམས། །རུ་མཚོན་འདི་ལ་བརྟན་བཞུགས་ནས། །དཔལ་ལྡན་བླ་མའི་བསྟན་པ་དང་། །བདག་ཅག་དཔོན་སློབ་ཡོན་མཆོད་ཀྱི། །ཉིན་མཚན་བྱ་ར་མེལ་ཚེ་དང་། །བྱང་ཆུབ་བར་གྱི་སྡོང་གྲོགས་མཛོད། །ཅེས་བརྗོད་ཅིང་མདུན་གྱི་བླ་མ་ཡི་དམ་སྲུང་མ་རྣམས་དང་། སྣང་སྲིད་ཀྱི་དྲེགས་པ་ཕོ་རྒྱུད་མོ་རྒྱུད་ཐམས་ཅད་མཚོ་ལ་ཆར་པ་བབས་པ་བཞིན་དུ་རུ་མཚོན་གྱི་རྒྱལ་མཚན་དེ་ཉིད་ལ་ཐིམ་པར་བསམ་ཞིང་། མཐུ་སྟོབས་ཀྱི་དབང་ཕྱུག་ཁྱེད་རྣམས་རུ་མཚོན་གྱི་རྒྱལ་མཚན་འདི་ལ་བརྟན་པར་བཞུགས་ནས་སངས་རྒྱས་ཀྱི་བསྟན་པ་སྲུངས། དཀོན་མཆོག་གི་དབུ་འཕང་བསྟོད། དགེ་འདུན་གྱི་སྡེ་སྐྱོངས། རྣལ་འབྱོར་པ་བདག་གི་སྲུང་མ་མཛོད། མི་ནོར་དགོན་གནས་ལོངས་སྤྱོད་དང་བཅས་པའི་གཉེར་མཛོད་ཅིག བསྟན་པ་དང་རྣལ་འབྱོར་ལ་སྡང་བའི་དགྲ་བགེགས་གདུག་པ་ཅན་ཐམས་ཅད་སྐད་ཅིག་ཉིད་ལ་ཚར་ཆོད། ཁམས་གསུམ་གྱི་སེམས་ཅན་ཐམས་ཅད་ཀྱི་སྲོག་ལ་དབང་མཛོད་ཅིག ཅེས་ལན་གསུམ་བརྗོད་ཅིང་། མེ་ཏོག་གཏོར་ཤིས་བརྗོད་ཀྱི་ཚིག་སྐབས་སུ་གང་བབས་བརྗོད། དེ་ནས་ལྷག་ཆད་ཁ་བསྐང་། བརྟན་བཞུགས་གཤེགས་གསོལ། གོ་བགོ བསྔོ་བ་སྨོན་ལམ་བཀྲ་ཤིས་རྣམས་བདག་བསྐྱེད་གང་ཡིན་གྱི་རྗེས་འབྲེལ་དང་སྤྱི་འགྲེ་བྱའོ། །དེ་ལྟར་སྲུང་མ་རྣམས་ལ་རུ་མཚོན་འཛུགས་པའི་ཕན་ཡོན་ནི། རུ་མཚོན་གྱི་རྟེན་དེ་ཉིད་གང་དུ་ཡོད་པར་དམ་ཅན་སྲུང་མའི་ཚོགས་རྣམས་མཁའ་ལ་སྤྲིན་འདུ་བའམ། མཚོ་ལ་ངང་པ་འདུ་བའམ། ཤ་རུལ་ལ་སྦྲང་མ་འདུ་བ་ལྟར་གནས་དེ་ཉིད་དུ་བརྟན་པར་བཞུགས་ནས། ཡུལ་ཕྱོགས་དགེ་མཚན་ལྡན་པ་དང་། སྒྲུབ་པ་པོ་རྣམས་ཀྱི་གནས་སྐབས་དང་མཐར་ཐུག་གི་འདོད་དོན་ཐམས་ཅད་སྒྲུབ་པར་འགྱུར་བས་ཚུལ་འདི་ལ་བརྩོན་པར་བྱའོ། །ཞེས་བསེ་ཁྲབ་ཅན་ལ་བསྟེན་པའི་རུ་མཚོན་འཛུགས་ཆོག་ཁམས་གསུམ་དཔལ་འབར་འདི་ཡང་ས་སྐྱ་པ་ཀུན་བློས་ཉུང་འདུས་མགྱོགས་པར་སྦྱར་ཞིང་། རྒྱས་པར་ན་འདིའི་ཆོས་སྐོར་ཡེར་པ་ནས་ཐོན་པའི་གཏེར་མ་ཞིག་ཡོད་འདྲ་ཡང་ཁོ་བོས་ནི་གོ་ཐོས་ཙམ་ལས་མ་མཐོང་བས་ཐུགས་བཞེད་ཅན་འདྲ་ཡོད་ན་དེར་གཟིགས་ངོས་ཆོག་ཁྲིགས་རྒྱས་པར་མཛད་འཚལ་ཅེས་པའི་ཡི་གེ་པ་ནི་གཞུ་ལུང་པའོ།། ༈ །སྭསྟི། བསེ་ཁྲབ་ཅན་ཐུག་ཆོག་གི་ལག་ལེན་ཟིན་བྲིས་བྱིངས་ཐམས་ཅད་ངེད་རང་གིས་བརྩམས་པའི་ཙེའུ་དམར་རུ་མཚོན་ཟིན་བྲིས་བཞིན་ལ། མི་འདྲ་བའི་ཁྱད་པར། དེང་འདིར་བསྟན་སྲུང་བསེ་ཁྲབ་ཅན་འཁོར་དང་བཅས་པའི་ནང་རྟེན་རུ་མཚོན་འཛུགས་པ་ལ་ཞེས་དང་། རང་ཡི་དམ་དུ་ནས་གཟི་བརྗིད་དང་ལྡན་པར་གྱུར། ཨོཾ་ཧྲཱིཿཔདྨ་སོགས་ཉེར་གཅིག ཆོས་སྐྱོང་གི་སྔགས་བརྒྱ་རྩ། འདིའི་དྲག་བསྐུལ་ནི། ཧཱུྃ་གཞན་ཡང་སོགས་ཡིན་ཞིང་། གཞན་ཙེའུ་དམར་བཞིན་ནོ།། །།ཞེས་པའང་ཀུན་བློས་སྨྲས་སོ།། །།མངྒ་ལཾ།། །།

ཀུན་དགའ་བློ་གྲོས།
བསྟན་སྲུང་བསེ་ཁྲབ